CELEX: 32011R0291
Language: lt
Date: 2011-03-24 00:00:00
Title: 2011 m. kovo 24 d. Komisijos reglamentas (ES) Nr. 291/2011 dėl kontroliuojamų medžiagų, išskyrus hidrochlorfluorangliavandenilius, kurias pagal Europos Parlamento ir Tarybos reglamentą (EB) Nr. 1005/2009 dėl ozono sluoksnį ardančių medžiagų Sąjungoje leidžiama naudoti laboratorijų ir analizės reikmėms, svarbiausių reikmių

25.3.2011   
            
            
               LT
            
            
               Europos Sąjungos oficialusis leidinys
            
            
               L 79/4
            
         KOMISIJOS REGLAMENTAS (ES) Nr. 291/2011
   2011 m. kovo 24 d.
   dėl kontroliuojamų medžiagų, išskyrus hidrochlorfluorangliavandenilius, kurias pagal Europos Parlamento ir Tarybos reglamentą (EB) Nr. 1005/2009 dėl ozono sluoksnį ardančių medžiagų Sąjungoje leidžiama naudoti laboratorijų ir analizės reikmėms, svarbiausių reikmių
   
      EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1005/2009 dėl ozono sluoksnį ardančių medžiagų (1), ypač į jo 10 straipsnio 2 dalį,
   kadangi:
   
               (1)
            
            
               Sąjunga jau nutraukė kontroliuojamų medžiagų gamybą ir naudojimą daugumai reikmių. Komisija turi nustatyti svarbiausias kontroliuojamų medžiagų, išskyrus hidrochlorfluorangliavandenilius, laboratorijų ir analizės reikmes.
            
         
               (2)
            
            
               Monrealio protokolo Šalių Sprendimu XXI/6 esami sprendimai apjungiami, o visuotinė naudojimo laboratorijų ir analizės reikmėms išimtis pratęsiama nuo 2010 m. gruodžio 31 d. iki 2014 m. gruodžio 31 d. visoms kontroliuojamoms medžiagoms, išskyrus hidrochlorfluorangliavandenilius, taigi leidžiama gaminti ir naudoti kontroliuojamas medžiagas svarbiausioms laboratorijų ir analizės reikmėms tenkinti, laikantis Monrealio protokole išdėstytų sąlygų.
            
         
               (3)
            
            
               Monrealio protokolo Šalių Sprendime VI/25 nurodoma, kad reikmė laikytina svarbiausia tik tada, kai nėra techniniu ir ekonominiu požiūriu tinkamų alternatyvų ar pakaitalų, priimtinų aplinkos ir sveikatos atžvilgiu. Techninio ir ekonominio vertinimo grupė (TEAP) nustatė daug procedūrų, kurias vykdant dabar nebereikia naudoti kontroliuojamų medžiagų. Remiantis šia informacija ir Sprendimu XXI/6, reikia sudaryti sąrašą tokių reikmių, kurioms tenkinti yra kitų techniškai ir ekonomiškai tinkamų būdų, kurie priimtini aplinkos ir sveikatos atžvilgiu.
            
         
               (4)
            
            
               Taip pat reikia sudaryti svarbiausių reikmių, kurioms leidžiama naudoti metilbromidą, teigiamą sąrašą, kaip Šalys susitarė Sprendime XVIII/15, o taip pat sąrašą reikmių, kurioms TEAP alternatyvų nenustatė.
            
         
               (5)
            
            
               Be to, reikia paaiškinti, kad kontroliuojamų medžiagų naudojimas pradinio ir vidurinio lavinimo reikmėms negali būti laikomas svarbiausia reikme, todėl turi būti apsiribojama aukštojo mokslo ar profesinio mokymo reikmėmis. Taip pat kontroliuojamų medžiagų naudojimas plačiajai visuomenei skirtuose chemijos eksperimentų rinkiniuose neturėtų būti laikomas svarbiausia reikme.
            
         
               (6)
            
            
               Šiame reglamente numatytos priemonės atitinka komiteto, įsteigto pagal Reglamento (EB) Nr. 1005/2009 25 straipsnio 1 dalį, nuomonę,
            
         PRIĖMĖ ŠĮ REGLAMENTĄ:
   1 straipsnis
   Visoms šio reglamento priede nurodytoms svarbiausioms laboratorijų ir analizės reikmėms skirtas kontroliuojamas medžiagas, išskyrus hidrochlorfluorangliavandenilius, gaminti, importuoti ir naudoti gali būti leidžiama.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. kovo 24 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 286, 2009 10 31, p. 1.
   PRIEDAS
   
      Svarbiausios laboratorijų ir analizės reikmės, kurioms naudojamos kontroliuojamos medžiagos, išskyrus hidrochlorfluorangliavandenilius
   
   
               1.
            
            
               Svarbiausiomis laboratorijų ir analizės reikmėmis laikomos tokios kontroliuojamų medžiagų, išskyrus hidrochlorfluorangliavandenilius, naudojimo reikmės:
               
                           a)
                        
                        
                           kontroliuojamų medžiagų kaip etalonų ar standartų naudojimas
                           
                                       —
                                    
                                    
                                       įrangai, kurioje naudojamos kontroliuojamos medžiagos, kalibruoti,
                                    
                                 
                                       —
                                    
                                    
                                       kontroliuojamų medžiagų išmetimo lygiui stebėti,
                                    
                                 
                                       —
                                    
                                    
                                       kontroliuojamų medžiagų liekanų kiekiui prekėse, augaluose ir produktuose nustatyti;
                                    
                                 
                     
                           b)
                        
                        
                           kontroliuojamų medžiagų naudojimas laboratoriniuose toksikologijos tyrimuose;
                        
                     
                           c)
                        
                        
                           naudojimas laboratorijose, kai kontroliuojama medžiaga cheminėje reakcijoje transformuojama, pvz., kontroliuojamų medžiagų kaip žaliavos naudojimas;
                        
                     
                           d)
                        
                        
                           metilbromido naudojimas laboratorijoje, siekiant palyginti metilbromido ir galimų jo pakaitalų veiksmingumą;
                        
                     
                           e)
                        
                        
                           anglies tetrachlorido kaip tirpiklio naudojimas brominimo reakcijose, kuriose naudojamas N-bromsukcinimidas,
                        
                     
                           f)
                        
                        
                           anglies tetrachlorido kaip grandinės perdavos agento naudojimas laisvųjų radikalų polimerizacijos reakcijose;
                        
                     
                           g)
                        
                        
                           bet kokios kitos laboratorijų ir analizės reikmės, kurioms patenkinti nėra techniniu ir ekonominiu požiūriu tinkamos alternatyvos.
                        
                     
         
               2.
            
            
               Svarbiausiomis laboratorijų ir analizės reikmėmis nėra laikomos tokios visų kontroliuojamų medžiagų, išskyrus hidrochlorfluorangliavandenilius, naudojimo reikmės:
               
                           a)
                        
                        
                           laboratorijose naudojama šaldymo ir oro kondicionavimo įranga, įskaitant laboratorijų šaldomąją įrangą, pavyzdžiui, ultracentrifugas;
                        
                     
                           b)
                        
                        
                           elektroninių komponentų ar agregatų valymas, atnaujinimas, remontas ar perkonstravimas;
                        
                     
                           c)
                        
                        
                           leidinių ir archyvų konservavimas;
                        
                     
                           d)
                        
                        
                           laboratorinių medžiagų sterilizavimas;
                        
                     
                           e)
                        
                        
                           bet koks naudojimas pradinio ar vidurinio lavinimo reikmėms;
                        
                     
                           f)
                        
                        
                           kaip sudedamosios plačiajai visuomenei prieinamų chemijos eksperimentų rinkinių, neskirtų naudoti aukštojo mokslo reikmėms, dalys;
                        
                     
                           g)
                        
                        
                           naudojimas valymo ar džiovinimo reikmėms, įskaitant riebalų šalinimą nuo stiklo gaminių ar kitos įrangos;
                        
                     
                           h)
                        
                        
                           angliavandenilių, aliejų ir riebalų nustatymas vandenyje, dirvožemyje, ore ar atliekose;
                        
                     
                           i)
                        
                        
                           kelių dangos medžiagų sudėtyje esančios dervos tyrimai;
                        
                     
                           j)
                        
                        
                           pirštų atspaudų ėmimas teismo ekspertizės tikslais;
                        
                     
                           k)
                        
                        
                           anglies sudėtyje esančios organinės medžiagos tyrimai;
                        
                     
                           l)
                        
                        
                           kaip tirpiklis ciankobalaminui (vitaminui B12) ir bromo skaičiui nustatyti;
                        
                     
                           m)
                        
                        
                           naudojimas taikant metodus, kuriuose naudojamas atrankusis tirpumas kontroliuojamoje medžiagoje, įskaitant kaskarozidų, skydliaukės ekstraktų ir pikratų susidarymo nustatymą;
                        
                     
                           n)
                        
                        
                           pirminis analičių koncentravimas taikant chromatografijos metodus (pvz., didelio slėgio skysčių chromatografiją (HPLC), dujų chromatografiją (GC), adsorbcinę chromatografiją), atomų absorbcijos spektroskopiją (AAS), indukciniu būdu generuotos plazmos spektroskopiją (ICP), rentgenofluorescencinę analizę;
                        
                     
                           o)
                        
                        
                           jodo skaičiaus nustatymas riebaluose ir aliejuose;
                        
                     
                           p)
                        
                        
                           bet kokios kitos laboratorijų ir analizės reikmės, kurioms patenkinti yra techniniu ir ekonominiu požiūriu tinkama alternatyva.